**Долбоор**

**Кыргыз Республикасынын Мыйзамы**

**Кыргыз Республикасында жаныбарлардын айрым түрлөрүнө аӊчылык кылууга тыюу салуу жөнүндө**

**1-берене.** **Ушул Мыйзамдын жөнгө салуу максаттары**

Жаныбарлар дүйнөсүнүн популяцияларын калыбына келтирүү, жапайы жаныбарларды толук кандуу коргоо жана алардын санын кайра өндүрүү, ошондой эле биологиялык ар түрдүүлүккө карата коомдук кызыкчылыктарды жана жарандардын укуктарын сактоо максаттарында ушул Мыйзамда Кыргыз Республикасында жаныбарлардын айрым түрлөрүнө аӊчылык кылууга жана аларды пайдаланууга тыюу салуу (убактылуу мораторий) белгиленет.

**2-берене.** **Ушул Мыйзамда белгиленүүчү тыюу салуу**

1. 2030-жылга чейин Кыргыз Республикасынын бүткүл аймагында табигый эркиндикте жашаган жаныбарлардын төмөнкүдөй түрлөрүнө карата аӊчылык кылууга мораторий, пайдаланууга тыюу салуу киргизилет:

- Кулжа, архар (Ovis ammon),

- Тоо теке, эчки (Capra sibirica),

- Элик (Capreolus pygargus),

- Бугу, марал (Cervus elaphus asiaticus),

- Доӊуз (Sus scrofa).

2. Ушул Мыйзамда киргизилип жаткан аӊчылык кылууга мораторийди, пайдаланууга тыюу салууну бузган жеке жактар Кыргыз Республикасынын мыйзамдарына ылайык жазыктык жоопкерчиликке тартылат.

3. Мораторий бузулган учурлар айлана-чөйрөнү коргоо жана токойлук экосистемалар чөйрөсүндөгү ыйгарым укуктуу мамлекеттик органдын сайтына жарыяланууга жатат.

**3-берене. Ушул Мыйзамдын колдонууга кириши**

1. Ушул Мыйзам расмий жарыяланууга жатат жана 2020-жылдын   
   1-январынан тартып күчүнө кирет.
2. Кыргыз Республикасынын Өкмөтү:

- өзүнүн ченемдик укуктук актыларын ушул Мыйзамга ылайык келтирсин;

- бир айлык мөөнөттө ушул Мыйзамдан келип чыгуучу өзгөртүүлөрдү колдонуудагы мыйзамдарга киргизүү боюнча сунуштарды киргизсин.

**Кыргыз Республикасынын**

**Президенти**